Mitä ihmettä? Tamperelaiset himoitsevat moottoritietä Turkuun

Kasitie. Kuvituskuva. Tomi Kangasniemi

Tomi Kangasniemi

Turkulaiset haluavat Tunnin junan, jotta matka pääkaupunkiseudulle taittuisi joutuisammin. Tampereella sen sijaan mielitään mahdollisimman nopeaa kulkuyhteyttä Turkuun.

Pirkanmaan Keskustan mielestä Turun ja Tampereen välille tulisi rakentaa moottoritie mahdollisimman pian. Se katsoo, että tällä hetkellä Turun ja Tampereen välinen tie ei palvele Pirkanmaan ja Varsinais-Suomen maakuntaa ja maakuntalaisia parhaalla mahdollisella tavalla. Valtatien hitaus, metsikköisyys ja peurakolari alttius ovat haitaksi niin yrityksille kuin yksityishenkilöille.

Pirkanmaan Keskusta näkee, että moottoritie Suomen kahden merkittävän kaupungin välille olisi erinomainen hanke yhdessä Pirkanmaan ja Varsinais-Suomen maakuntien sekä valtion kanssa.

Moottoritie parantaisi sen varrella asuvien maakuntalaisten mahdollisuutta liikkua keskuskaupunkeihin palveluiden ja työpaikkojen luo sujuvasti, nopeasti ja turvallisemmin, ja näin ollen se tekisi maakunnasta yhtenäisemmän.

Moottoritiellä olisi suotuisia vaikutuksia myös niin sanotun Helsinki-Turku-Tampere kasvukolmion kehitykseen ja yhteistyöhön. Pirkanmaan ja Keski-Suomen rahtiliikenne saisi jouhevamman yhteyden Turun satamaan, joka vaikuttaisi myönteisesti alueiden elinkeinoelämän kehitykseen ja loisi tarvittavaa infrastruktuuria uusia tehtaille ja työpaikoille.

Pirkanmaan Keskusta muistuttaa vielä, että Tampereen seutu on yksi Suomen nopeiten kasvavia alueita ja moottoritie Turkuun lisäisi Tampereen seudun ja koko Pirkanmaan vetovoimatekijöitä.